Sá neru ge laní Pascua tti ro ka benne Israel‑ni yettaxtila nu abittu kua dii dia ikiniha lhe laꞌaniagaba nuha ruttike ka neru reꞌeni to roke laníha,
nianna tti unnaba tisa ka benne rudhetini Jesús‑ni,
ráke bie:
―¿Gá raka lelu tsiatu sentu irse ki goriꞌi laní Pascua‑ni?
Lee nna udhelhe chupa ka benne rudhetinieha nna ree ke:
―Gwaltsia lheꞌe yiesi‑na.
Naa etiꞌale ttu nubiyú dedána denojana ttu reꞌe inda nna gwaltsia gwasanalha na.
Ata etaꞌanaha,
niha gwaligasi xxana yoꞌoha:
“Aní ra maestruha:
¿Gon‑na do ttu cuartu ata go irse lania ka benne rudhetinia‑ni irse ge laní Pascua?”
Xxana yoꞌoha nna uleꞌenna le yoꞌo nu do berupa kuaha.
Niha chi do tse ttu cuartu xeni.
Lheꞌe nuha gwaluin irse ki goriꞌi.
Ka benne rudhetinieha nna dia ttebake utaꞌake lheꞌesiha nna gwaxxakabake iyába atti tteba chi ree keha.
Niha benke irse ge laní Pascua.
Tti chi ralhaha nna bisin Jesús‑ni len ka benne tsiꞌinu rudhetinieha (12).
Tti chi seꞌeke roꞌo mexaha go irse,
nianna tti ree:
―Netiru ria,
delo iyále seꞌele go len neti roꞌo mexa‑ni nuxa ttúle nuní utele neti lasi ná ka nu uttikana neti.
Lake nna bedú siꞌi ttebana leke nna ttu ttubake unnaba tisake Jesús‑ni,
ráke:
―¿Si bittuba neti nuná xa tata?
Lee nna bekabie,
ree ke:
―Delo iyá tsiꞌinule (12) seꞌele nii,
ttúle nu rugutule lheꞌe ttúba yeꞌena‑ni len neti,
lana nuha utena neti lasi ná ka nu uttikana netiha.
Neti benne daya yebáha eyaꞌabaa attiba chi gaꞌanna lo ka yetsi ge Tata Do Yebáha.
Ttaka gwalíchiru le nu utena neti lasi ná ka nu uttikana neti.
Tserula saríana na ganna abittu ulina,
a laa kila ulina.
Laka seꞌeke goha nna bedaxxu Jesús‑ni yettaxtilaha nna begwebie Tata Do Yebáha ixkixaru.
Nianna tti ulhaꞌabie lheꞌe benneha nna begwebie ka benne rudhetinieha nna ree ke:
―Gwaligo yettaxtila‑ni.
Benne‑ni anke bela latia.
Iki de nuha nna tti bedaxxue xiga taꞌa vinuha nna begwebie ixkixaru Tata Do Yebáha,
nianna tti begwebie ka benneha nna iyábake uꞌuyake vinuha.
Nianna tti ree ke:
―Nuní ankana reni kia rugwena lidhaka tisa chi bodhaꞌan Tata Do Yebáha len ka benne.
Reni‑ni ilalina kini odilána ixe ka benne.
Netiru ria,
debá nnannaba riꞌiya vinu‑ni,
labíru iꞌiyaa na,
gannaliba chi besinaa ata rinnabia Tata Do Yebáha,
laꞌanialiba nna edeꞌeyaa vinu kubi attu libe.
Iki de chi bilhake ttu leꞌa to,
nianna tti biriake diake iki iꞌiya ata daa ka ya olivuha.